SAL: ‘Ons bedrywighede gaan voort’Die minister van openbare ondernemings, Pravin Gordhan (Foto: Ntswe Mokoena/GCIS) Die Suid-Afrikaanse Lugdiens (SAL) het sy kliënte en aandeelhouers die versekering gegee dat vlugte na alle bestemmings soos normaal voortgaan. Tlali Tlali, woordvoerder van SAL, het gesê die lugdiens is bewus van mediaberigte wat beweer dat die lugredery sy bedrywighede gaan staak. “SAL bly daartoe verbind om deursigtig met alle belanghebbendes, insluitend kliënte, te kommunikeer oor wesenlike of beduidende bedryfsveranderings wat ŉ invloed op vlugskedules kan hê. “Waar daar vlugroosterwysigings kan wees, sal sulke bedryfsveranderings bestuur en gekommunikeer word in ooreenstemming met die bedryfsnorme en -praktyke.” Intussen het Pravin Gordhan, minister van openbare ondernemings, gesê daar was die naweek ŉ vergadering tussen die sakeredder en die departement. Die departement is nou in gesprek met die tesourie om geld vir SAL bymekaar te kry soos vroeër onderneem is. Dit kom nadat finansierders R2 miljard as na-aanvangsfinansiering voorsien het om SAL in staat te stel om voort te gaan met sy bedrywighede, terwyl die regering, deur die nasionale tesourie, ŉ gelyke bedrag beloof het. Volgens Gordhan wil die regering egter die patroon van reddingsboeie breek aangesien dit ŉ morele gevaar geword het. “Die sakereddingsproses is ongekend op hierdie vlak en in die openbare sektor. Dit is ŉ beslissende stap wat wys dat die regering met vrymoedigheid die nodige stappe sal doen om sy bates op so ŉ manier te herposisioneer dat dit nie van die fiskus afhanklik is en belastingbetalers daardeur belas nie.” Gordhan het gesê die regering gaan voort om met die sakereddingspraktisyn saam te werk met die primêre doel om ŉ herstruktureerde, moderne lugredery daar te stel wat miljoene meer toeriste kan meebring en ŉ baken van sake-innovasie en doeltreffendheid kan wees. “Ons is vasbeslote om ŉ bydrae te lewer tot die sakereddingsproses sodat ons werkverliese kan minimaliseer en ŉ verjongde SAL kan oplewer waarop alle Suid-Afrikaners trots kan wees. Gesamentlike pogings is nodig om SAL ŉ voorste Afrika-lugdiens en Star Alliance-lid te maak. “Die totstandkoming van ŉ volhoubare, mededingende en doeltreffende lugredery met ŉ strategiese ekwiteitsvennoot bly die doel van die regering met hierdie oefening.”